## Sanitat declara el Departament de Salut Xàtiva-Ontinyent àrea de difícil cobertura per a atraure talent professional i incrementar les plantilles

*** El conseller de Sanitat visita el nou Hospital General d’Ontinyent i anuncia que “estarà plenament operatiu a la primavera de 2026”
* Sanitat ha creat 136 places noves de categories diferents per al nou centre hospitalari, la qual cosa permetrà ampliar la plantilla, ja que se sumaran a les ja existents en el centre antic**

​​​​​​​València (19.11.25). El conseller de Sanitat, Marciano Gómez, ha anunciat, durant la seua visita a Ontinyent, que “la Conselleria declararà, en els pròxims dies, el Departament de Salut Xàtiva-Ontinyent àrea de difícil cobertura per a atraure professionals i captar talent que permeta afavorir l’increment de les plantilles”.

En este sentit, Gómez ha explicat que es tracta d’una mesura per a fer front al dèficit de professionals en l’àmbit de la sanitat, “un problema que evidentment patix tot el sistema nacional de salut i que he denunciat des que vaig assumir la gestió de la Conselleria, però que el Ministeri de Sanitat no fa res per resoldre”, ha subratllat.

Per contra, “des de la Conselleria de Sanitat sí que estem adoptant mesures per a fer front a esta falta de professionals. De fet, designar este departament de salut àrea de difícil cobertura afavorirà que resulte més atractiu per als professionals triar esta àrea com a destinació professional, ja que tindran una sèrie de motivacions i incentius laborals arreplegats en la normativa que regula les àrees de difícil cobertura”.

Així mateix, Gómez ha anunciat també “la designació de Luis Ibáñez com a gerent de l’Agrupació Sanitària Interdepartamental València-Est, que inclou el Departament de Salut Xàtiva-Ontinyent, ja que hem dut a terme una remodelació de l’equip a fi de modernitzar-lo i adequar-lo al nou model de mapa sanitari”.

L’ASI València-Est la conformen els departaments de salut València-Doctor Peset, la Ribera i Xàtiva-Ontinyent. Tal com ha explicat el conseller, “la finalitat és que les agrupacions sanitàries interdepartamentals (ASI) compartisquen recursos per a afavorir, així, l’equitat en l’assistència sanitària i afavorisquen una atenció sanitària de qualitat, així com la continuïtat assistencial dels pacients i la millora dels indicadors de salut”.

**Nou hospital d’Ontinyent operatiu a la primavera**

Durant la seua visita a Ontinyent, el conseller s’ha desplaçat al nou hospital d’Ontinyent, acompanyat per l’alcalde d’este municipi, Jorge Rodríguez, i el nou gerent de l’Agrupació Sanitària Interdepartamental València-Est, Luis Ibáñez, després de mantindre prèviament una reunió en la seu de l’Ajuntament d’Ontinyent per a abordar temes d’interés sanitari en la localitat.

Respecte al nou centre hospitalari, segons ha assenyalat Gómez, “la previsió és que estiga plenament operatiu la primavera de l’any que ve”. Així, ha explicat que actualment ja té totes les obres habilitades, a falta de completar l’equipament: quiròfans, sales blanques, esterilització, cuina i la cafeteria. A més, ja estan funcionant les consultes externes, Salut Mental i Rehabilitació.

Per a la posada en funcionament del nou hospital d’Ontinyent, Sanitat ha destinat més de 5 milions d’euros a la creació de 136 places de diferents categories de personal sanitari, que, al costat de les ja existents de l’hospital actual, conformaran i incrementaran la plantilla del centre nou. Segons ha indicat el conseller, “els expedients de contractació ja estan resolts i tramitats, per la qual cosa les places ja estan en disposició de ser ocupades pels professionals”.

**Noves unitats de Dany Cerebral i de Salut Mental**

El nou hospital disposarà d’una nova Unitat de Dany Cerebral Adquirit, dotada de 8 places, i comptarà també amb una nova Unitat de Salut Mental, amb 8 places també.

El nou hospital d’Ontinyent ampliarà la seua capacitat assistencial respecte a l’actual, ja que incorporarà servicis nous. Així, doncs, tindrà 5 quiròfans en lloc dels 3 que té l’actual, 2 paritoris en lloc d’1, així com 12 llocs d’Urgències més i 6 llocs més en l’Hospital de Dia.

Així mateix, disposarà de 80 llits d’hospitalització, dels quals 48 estaran en habitacions d’ús individual i 16 habitacions dobles, i en l’Àrea de Consultes Externes s’inclouen 26 consultes de diferents especialitats.

D’altra banda, estarà dotat de servicis com ara Hospital de Dia Medicoquirúrgic, Unitat de Cures Intensives (UCI), Unitat de Dany Cerebral i Salut Mental, a més de Rehabilitació, amb el seu gimnàs, entre altres. Així mateix, respecte a l’equipament tecnològic, la Unitat de Radiodiagnòstic consta de dos sales de raigs X, una de telecomandament, un TAC, un ortopantomògraf, dos sales d’ecografia i una de mamografia. A més, inclourà gabinet d’endoscòpies, servici de ressonància magnètica i d’anatomia patològica.

La construcció del nou hospital d’Ontinyent ha comptat amb una inversió de 50 milions d’euros, 5 milions d’euros per a la dotació de personal, i donarà cobertura a més de 54.000 pacients del departament de salut.

La superfície total de la infraestructura és de 27.000 m2 construïts, enfront dels 7.000 m2 del centre actual, sobre una parcel·la de 24.400 m2 de superfície, en la qual s’inclou un aparcament dotat de 251 places públiques i 111 per a personal sanitari.

Fecha: 19/11/2025